**ЕРАЗМУС+ ПРОЈЕКАТ „ЖИВЕ КЊИГЕ У ШКОЛАМА“**

Еразмус+ пројекат стратешких партнерстава за иновације (КА 201) „Living Books in Schools“ (Живе књиге у школама) представља сарадњу три основне школе из Србије, Румуније и Пољске и једне невладине организације из Словеније. Главни циљ пројекта је имплементација неформалне методе жива библиотека у формално образовање.

Жива библиотека је метода холистичког приступа неформалног образовања за суочавање са властитим стереотипима и предрасудама. Кроз активности које ова метода подразумева, наставници, ученици и сви који учествују, „читају књиге“, тј. разговарају са појединцима из различитих, често марганизованих или друштвено етикетираних група и тако долазе у контакт са њиховом социјалном позицијом. Жива библиотека је место за покретање радозналости, смањивање разлика, превазилажење страхова, стицање нових знања и упознавање са различитим погледом на свет. Метода делује у циљу стварања толерантне, солидарне заједнице и као таква представља одлично средство за градњу моста између формалног и неформалног образовања.

Циљеви пројекта су:

- успостављање међународне сарадње са партнерима путем заједничких активности (семинар за наставнике у Словенији, две размене ученика у Румунији и Пољској, међународни састанци пројектног тима, ширење резултата пројекта),

- едукација наставника свих партнерских школа о процесу примене методе,

- оснивање волонтерских школских клубова у свим партнерским школама,

- едукација ученика о различитим социјалним темама путем едукативних радионица,

- повезивање неформалног и формалног учења (едукативне радионица и волонтерске акције),

- организовање Живих библиотека у свим партнерским школама,

- еTwinning пројекат као део „blended“ мобилности у Руминији,

- успостављање локалне сарадње са придруженим партнерима.

Главни резултат пројекта је Приручник за организовање живe библиотека у школама.

Знање стечено током реализације пројекта желимо да проширимо имплементацијом методе у Развојни план школе, објављивањем приручника и омогућавањем његовог бесплатног преузимања, организовањем семинара у школи и локалној заједници, учествовањем на стручним скуповима.